Beskerm jou huwelik gedurende inperking - Corona Krisissentrum
Tuis / COVID-19 / Beskerm jou huwelik gedurende inperking
Beskerm jou huwelik gedurende inperking
'n Bekende en belangrike faktor in die sukses van 'n huwelik is die ruimte wat paartjies aan mekaar gee, en die tye wat hulle apart spandeer en na mekaar verlang. Gedurende die teenswoordige inperkingsperiode is dit nie so maklik om mekaar van hierdie nodige persoonlike ruimte te voorsien nie, en kan jou huwelik swaar begin trek. Die teendeel is ook waar. Ten spyte daarvan dat almal heeldag in dieselfde huis is, leef sommige paartjies verby mekaar. In gesinne waar daar verlaging in inkomste is as gevolg van die inperking, kan finansiële stres heeltemal die oorhand kry indien almal in die huis nie daarop paraat is nie. Daar is egter maniere om jou huweliksband te beskerm gedurende hierdie onsekere tyd.
Wy 'n aand per week aan mekaar deur op 'n eenvoudige by-die-huis-afspraak te gaan. Sit die kinders vroeg in die bed, of verban hulle tot hulle kamers vir die aand. Kook saam, kyk 'n romantiese fliek, of speel 'n bordspeletjie. Gebruik die tyd om mekaar se geselskap te geniet.
Skep struktuur. Dit is 'n eenvoudige manier om 'n gevoel van normaliteit te vestig. Stel saam 'n buigsame skedule op, en maak seker dat julle ten minste een keer per dag saam eet. Respekteer mekaar se grense. Indien jou maat daagliks tyd nodig het om 'n boek in stilte te lees, moet jy nie van hom verwag om dit te vervang met tyd saam met jou nie. Laat leestyd dan deel van die skedule uitmaak. Indien een of albei van julle van die huis af werk, moet julle mekaar se werksure respekteer.
Moenie die finansiële druk vergroot deur onnodige aankope te maak nie. Gesels oor julle begroting en wat julle tans kan bekostig. Julle is nie in stryd teen mekaar nie, maar 'n span wat deur saam te staan die probleme kan oorkom. Dink aan kreatiewe maniere om 'n ekstra inkomste te genereer.
Moenie heeldag binnenshuis spandeer nie. Sorg dat jy 'n bietjie vars lug of selfs oefening kry. Dit sal julle albei se algehele buie sommer net verbeter.
Wanneer jou maat op subtiele maniere na jou uitreik, kan jy dit óf ignoreer, óf dit waarmee jy besig is opsy skuif, en die oomblik gebruik om 'n konneksie te maak. Daar is eenvoudige maniere waarop jou maat na jou kan uitreik: Hy raak aan jou wanneer julle by mekaar verbyloop; hy mag dalk vra hoe dit met jou werk gaan; hy vertel jou van iets wat hy gelees het; hy noem hoe hy oor iets voel; hy vra hoe dit met jou ouers gaan. Die sleutel is om nie hierdie oomblikke te mis nie, maar jou foon neer te sit, na jou maat toe te draai, en vir 'n oomblik waarlik by mekaar aan te sluit.
Moedig jou maat aan om emosie te toon en te praat oor hoe sy voel. Indien jou maat teenoor jou oopmaak, is dit jou taak om haar vertroue met empatie te aanvaar, selfs al mag haar emosie jou onkant vang of ongemaklik laat voel.
Die pandemie het paartjies byna gedwing om hiperbetrokke mekaar te wees ten koste van ander verhoudings. Dit plaas geweldige druk op 'n verhouding om te verwag dat een persoon in al jou emosionele behoeftes kan voorsien. Vriendskappe, uitgebreide gesinsverhoudinge en tyd alleen is wat jou lewe met nuwighede, insigte, humor, plesier, besinning, verbinding, ondersteuning en uiteenlopende gespreksonderwerpe vul. Ruimte kan baie gesond wees vir julle verhouding en selfs julle intimiteit. Spandeer daagliks tyd in verskillende dele van die huis.
Skakel gereeld met vriende en familielede. Indien nodig, kan julle aanlyn met 'n terapeut gesels. Wees bewus daarvan dat jou maat jou definitief nie al die ondersteuning kan gee wat jy nodig het nie, en dat dit onregverdig sou wees om dit van hom of haar te verwag.